Egyéb típus – Szent Orbán szobra – Zsitvabesenyő [Bešeňov]	| Szlovákiai Magyar Adatbank – Szakrális Kisemlék Archívum
Urbánka
A falu határában, a lótyi út mentén egy szoborfülkés képoszlopban van elhelyezve Szent Orbán szobra. Nagyjából az ötvenes évekig az Orbán-napot követő szombaton vagy vasárnap proseciót rendeztek ide. A szobrot és környékét szépen felvirágozták, a szoborhoz egy cseresznyeágra felfűzött cseresznyecsomót tűztek (“az első gyümölcsből Urbánkának”). A helyszínen litánia volt. Besenyői asszonyok elmondták, hogy ha megfagyott a szőlő vagy elverte a jég, akkor a szőlősgazdák elég gyakran “megbüntettík Urbánkát”. Gyakran megfordították a szobrot a szoborfülkében, mondván, hogy “mísz Lótra” [ti. a szomszéd faluba. L.J. megj.]. Az is előfordult, hogy egy feldühödött szőlősgazda vadászpuskával ráduplázott. Máskor meg a legények “lëvittík a lótyi laposba“. Az egyik asszony azt mesélte, hogy a közelben volt földjük, s egyszer, amikor a rozsot aratták, benne találták Urbánkát [nyilván egy dühös szőlősgazda döntötte le akkor is].
Liszka József: “Szent képek…” Dunaszerdahely, 1995, 104-105